
–	uzimajući u obzir članak 150. stavak 5. i članak 136. stavak 4. Poslovnika,
A.	budući da se sloboda medija u Kamerunu pogoršava; budući da se kamerunskim ustavom priznaju sloboda izražavanja i temeljna prava; budući da se novinari rutinski pritvaraju, napadaju, cenzuriraju i zatvaraju na temelju optužbi za protudržavno djelovanje, kriminalnu klevetu, širenje lažnih vijesti i odmazdu dok izvješćuju o krizi u anglofonim kamerunskim regijama;
B.	budući da Kamerun primjenjuje dugotrajno pritvaranje prije suđenja i proizvoljno pritvaranje; budući da su novinari držani u izolaciji, a osuđujuće presude donose vojni sudovi, što predstavlja samo neke od načina na koji se krše prava na pošteno suđenje i pravični postupak;
C.	budući da su Odbor UN-a protiv mučenja, organizacija Freedom House i Odbor za zaštitu novinara nedavno izvijestili da su kamerunska policija, žandarmerija i drugi vladini agenti uhitili, pritvorili, fizički napadali i zastrašivali novinare te da su, nakon što su pritvoreni, novinari često zlostavljani, mučeni i ubijeni;
D.	budući da su Tsi Conrad, Mancho Bibixy, Kingsley Fomunyuy Njoka i Thomas Awah Junior novinari koji su izvješćivali o stanju u anglofonim kamerunskim regijama, među ostalim o zlostavljanju tijekom oružanog sukoba i aktualnim građanskim nemirima; budući da je Amadou Vamoulké, novinar lošeg zdravstvenog stanja, osuđen na 32 godine zatvora zato što je neovisno upravljao državnom radiotelevizijom;
E.	budući da su novinari Martinez Zogo, Jean-Jacques Ola Bebe, Samuel Wazizi i Anye Nde Nsoh ubijeni između kolovoza 2019. i svibnja 2023., a ozbiljna pitanja o odgovornosti za to i dalje su neodgovorena;
F.	budući da je EU vodeći trgovinski partner Kameruna;
1.	osuđuje strukturna kršenja ljudskih prava novinara od strane kamerunskih vlasti, poziva te vlasti da osiguraju poštovanje slobode medija, posebno uoči predsjedničkih izbora u Kamerunu 2025., te ih poziva da odmah i bezuvjetno puste na slobodu Amadoua Vamoulkéa, Kingsleyja Fomunyuya Njoke, Mancha Bibixyja, Thomasa Awaha Juniora i Tsija Conrada te da u međuvremenu osiguraju poštovanje njihovih temeljnih prava i pristup liječenju;
2.	poziva EU i države članice da o slučajevima pritvorenih novinara razgovaraju s kamerunskim vlastima; poziva EU da iskoristi svoj diplomatski i gospodarski utjecaj kako bi postigao konkretna poboljšanja ljudskih prava u Kamerunu;
3.	potiče Komisiju, ESVD i diplomatske misije država članica da aktivno reagiraju na restrikcije za novinare, među ostalim osiguravanjem sveobuhvatnog promatranja suđenja, posjećivanjem novinara u pritvoru i održavanjem aktivnog kontakta s marginaliziranim ili ugroženim novinarima te njihovim obiteljima i kolegama;
4.	potiče kamerunske vlasti da okončaju svoju praksu suđenja civilima na vojnim sudovima, što nije u skladu s međunarodnim pravom, te da prestanu zloupotrebljavati optužbe za terorizam, protudržavno djelovanje i „lažne vijesti” u predmetima protiv novinara;
5.	ponavlja svoj poziv državama članicama da podrže misiju Vijeća UN-a za ljudska prava za utvrđivanje činjenica u Kamerunu, posebno u svjetlu sukoba u sjeverozapadnim i jugozapadnim regijama;
6.	poziva države članice da olakšaju podnošenje zahtjeva za humanitarnu vizu kamerunskim novinarima kojima prijeti opasnost od progona;
7.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / Visokoj predstavnici Unije za vanjske poslove i sigurnosnu politiku te vladi i parlamentu Kameruna.

